
	Republika Hrvatska

	Visoki prekršajni sud Republike Hrvatske

	   Zagreb



                                                                                                       Broj: IR-80/2026


R E P U B L I K A   H R V A T S K A

R J E Š E N J E

Visoki prekršajni sud Republike Hrvatske u vijeću sastavljenom od sutkinja Ivanke Mašić kao predsjednice vijeća, te Mirjane Medić i Nade Horvatović kao članica vijeća, uz sudjelovanje sudskog savjetnika Ivice Ožbolta kao zapisničara, u prekršajnom postupku protiv okrivljenog Nikole Turkovića, zbog prekršaja iz članka 13. Zakona o prekršajima protiv javnog reda i mira („Narodne novine“ broj 5/90., 30/90., 47/90., 29/94., 114/22. i 47/23.), odlučujući o žalbi okrivljenog Nikole Turkovića, podnesenoj po braniteljici Nataši Vučinić, odvjetnici u Zagrebu, protiv rješenja Općinskog suda u Karlovcu, Stalna služba u Slunju, broj Pp-1540/2026-4 od10. lipnja 2026., u sjednici vijeća održanoj 29. srpnja 2026.  

         r i j e š i o  j e 

U povodu žalbe, a po službenoj dužnosti, te prihvaćanjem žalbe okrivljenog Nikole Turkovića, ukida se određena mjera opreza zabrane posjećivanja određenog mjesta, tj. zabrane dolaska na adresu Turkovići Ogulinski, Turkovići 26, grad Ogulin.

          Obrazloženje

1. Pobijanim rješenjem, okrivljenom Nikoli Turkoviću je na temelju članka 130. stavak 2. točka 3. Prekršajnog zakona („Narodne novine“ broj 107/07., 39/13., 157/13., 110/15., 70/17., 118/18. i 114/22.) određena mjera opreza zabrane posjećivanja određenog mjesta, tj. zabrane dolaska na adresu Turkovići Ogulinski, Turkovići 26, grad Ogulin sve dok traje potreba za istom, a u najduljem trajanju do pravomoćnosti presude u prekršajnom postupku. Potrebno je naglasiti kako je mjera opreza zabrane posjećivanja određenog mjesta ili područja propisana člankom 130. stavak 2. točka 2. Prekršajnog zakona pa se ovdje radi o očitoj pogrešci prvostupanjskog suda u citiranju zakonske norme.

2. Protiv tog rješenja okrivljeni Nikola Turković je pravodobno po braniteljici podnio žalbu zbog pogrešno i nepotpuno utvrđenog činjeničnog stanja, pogrešne primjene materijalnog prava te zbog nedostatnih i proturječnih razloga o odlučnim činjenicama, predlažući usvojiti žalbu i ukinuti pobijano rješenje, podredno preinačiti pobijano rješenje na način da se odredi blaža i razmjernija mjera koja neće nerazmjerno zadirati u prava okrivljenika. 

3. Žalba je osnovana.

4. Ispitujući pobijano prvostupanjsko rješenje po službenoj dužnosti, na temelju članka 211. stavka 3. Prekršajnog zakona, Visoki prekršajni sud Republike Hrvatske, kao drugostupanjski sud, utvrdio je da određena mjera opreza zabrane posjećivanja određenog mjesta, tj. zabrane dolaska na adresu Turkovići Ogulinski, Turkovići 26, grad Ogulin, nije određena sukladno zakonu.

5. Naime, odredbom članka 131. stavak 2. Prekršajnog zakona, propisano je:
„ (2) U odluci kojom se određuje mjera opreza zabrane posjećivanja određenog mjesta ili područja, određuje se mjesto ili područje te udaljenost ispod koje im se okrivljenik ne smije približiti“.

6. Iz citirane zakonske odredbe jasno proizlazi da se prilikom određivanja mjere opreza zabrane posjećivanja određenog mjesta ili područja mora navesti udaljenost ispod koje im se okrivljenik ne smije približiti, pa mjera opreza koja je određena pobijanim rješenjem, bez tako navedene udaljenosti, nije određena sukladno zakonu, a niti je provediva.

7. Nadalje, ocjenom navoda žalbe, Visoki prekršajni sud Republike Hrvatske, kao drugostupanjski sud, utvrdio je da su točni žalbeni navodi okrivljenika kojima upire na pogrešno i nepotpuno utvrđeno činjenično stanje, uslijed čega je došlo i do pogrešne primjene materijalnog prava. Naime, adresa Turkovići Ogulinski, Turkovići 26, grad Ogulin, predstavlja adresu na kojoj žive roditelji okrivljenika, slijedom čega određena mjera opreza neposredno zadire u okrivljenikovo Ustavom i Konvencijom zajamčeno pravo na poštivanje obiteljskog života. U okolnostima konkretnog slučaja, zabrana dolaska na adresu roditelja predstavlja nerazmjeran zahvat u ustavno zaštićena prava okrivljenika, pri čemu prvostupanjski sud uopće nije cijenio navedene okolnosti niti je proveo test razmjernosti između interesa postupka i prava na obiteljski život. 

8. Odredbom članka 130. stavak 3. Prekršajnog zakona, propisana su prava okrivljenika koja se određivanjem mjera opreza ne mogu ograničiti:
„(3) Mjerama opreza ne može se ograničiti pravo okrivljenika na vlastiti stan, te pravo na nesmetane veze s ukućanima, bračnim, izvanbračnim ili bivšim bračnim drugom, s djecom svakog od njih, roditeljima, posvojenikom, posvojiteljem i osobom s kojom ima zajedničku djecu, s istospolnim partnerom s kojim živi u životnoj zajednici i s bivšim istospolnim partnerom s kojim je živio u životnoj zajednici, osim ako se postupak vodi zbog prekršaja povezanih s nasiljem u obitelji.“

9.  Stoga, budući da je protiv okrivljenog Nikole Turkovića podnesen optužni prijedlog zbog prekršaja iz čl. 13. Zakona o prekršajima protiv javnog reda i mira, nisu postojale zakonske pretpostavke za donošenje pobijanog rješenja o određivanju mjere opreza zabrane posjećivanja određenog mjesta, tj. zabrane dolaska na adresu Turkovići Ogulinski, Turkovići 26, grad Ogulin, jer se postupak ne vodi zbog prekršaja povezanih s nasiljem u obitelji, a određena mjera opreza ograničava pravo okrivljenika na nesmetane veze s roditeljima.




[bookmark: _GoBack]10. Slijedom navedenog, na temelju članka 211. stavak 2. točka 3. Prekršajnog zakona, odlučeno je kao u izreci ovog rješenja.


Zagreb,  29. srpnja 2026.

        
Zapisničar:                                   		                        Predsjednica vijeća:

Ivica Ožbolt, v.r.                     				              Ivanka Mašić, v.r.
                                                                                           
  
Rješenje se dostavlja Općinskom sudu u Karlovcu u 5 otpravaka: za spis, okrivljenika, braniteljicu i tužitelja.

Za točnost otpravka – ovlašteni službenik
                                                                           Upraviteljica zajedničke sudske pisarnice
                     
                                                                                            Edita Vrkljan

